“สรท.” ทราบข่าวดีเรือ “Ever Given” ลอยลำได้แล้ว เผยรอเคลียร์คิวขนส่ง หากช้าอาจปรับเส้นทาง
“สรท.” รับทราบข่าวดีเรือ "Ever Given" ลอยลำได้แล้ว รอเคลียร์คิวขนส่ง หากช้าอาจปรับเส้นทาง
“สรท.” รับทราบข่าวดีเรือ "Ever Given" ลอยลำได้แล้ว รอเคลียร์คิวขนส่ง หากช้าอาจปรับเส้นทาง
29 มี.ค. 2564

น.ส.กัณญภัค ตันติพิพัฒน์พงศ์ ประธานสภาผู้ขนส่งสินค้าทางเรือแห่งประเทศไทย (สรท.) กล่าวถึงกรณีเรือขนส่งสินค้า Ever Given เกยตื้นและขวางคลองสุเอซจนเรือบรรทุกสินค้าอื่นไม่สามารถผ่านคลองสุเอซได้ว่า ล่าสุด เมื่อเวลาประมาณ 10.17 น. ได้รับทราบข่าวดีว่าเรือลำดังกล่าวสามารถลอยลำได้แล้ว หลังจากดูดทรายบริเวณโดยรอบออก 27,000 คิว จากนี้ไปต้องดูว่าจะมีการจัดการจราจรอย่างไร เพราะมีเรือบรรทุกสินค้ามากถึงกว่า 300 ลำที่รอเข้าคิวผ่านคลองสุเอซ เพื่อขนส่งสินค้าจากเอเชียไปยุโรป และจากยุโรปไปเอเชีย
“ถ้าภายใน 1-2 วันนี้ สามารถขยับเรือ และเปิดทางให้เรือที่รอเข้าคิวกว่า 300 ลำผ่านคลองไปได้ ก็น่าจะเดินเรือขนส่งสินค้าได้แล้ว แต่ไม่รู้ว่าจะต้องใช้เวลานานแค่ไหนในการเคลียร์คิวเรือทั้งกว่า 300 ลำ ถ้าเคลียร์ได้เร็ว ก็ไม่น่าจะทำให้สินค้าไทยส่งมอบให้ผู้ซื้อในยุโรปล่าช้ามากนัก และเชื่อว่าผู้นำเข้าไม่น่าจะเรียกร้องค่าเสียหายอะไรจากผู้ส่งออกไทย เพราะเป็นเหตุสุดวิสัย โดยมีสินค้าไทยที่อยู่ในเรือ Ever Given เพื่อขนส่งไปยุโรปประมาณ 600 ตู้คอนเทนเนอร์ มีทั้งสินค้าอาหาร ชิ้นส่วนยานยนต์” น.ส.กัณญภัค กล่าว
สำหรับสินค้าไทยที่จะส่งมอบให้กับผู้ซื้อที่ยุโรปในเดือนเม.ย.นี้ ผู้ส่งออกคงต้องหารือร่วมกับสายเรือว่าจะใช้เส้นทางใด แต่ถ้าเคลียร์คิวเรือที่ตกค้างให้ผ่านไปได้อย่างรวดเร็วก็คงไม่เปลี่ยนเส้นทาง โดยจะยังใช้เส้นทางผ่านคลองสุเอซ เพื่อไปยุโรปเหมือนเดิม แต่ถ้าล่าช้ามาก คงต้องพิจารณาการเปลี่ยนเส้นทาง โดยไปอ้อมที่แหลมกู๊ดโฮปแทน ซึ่งคาดว่าต้องใช้เวลาเพิ่มขึ้นถึง 14 วัน และเสียค่าใช้จ่ายเพิ่มขึ้นด้วย